আর পাঁচ দিন! কোথা থেকে পেরিয়ে গেল এতগুলো বছর তারই হিসেব রইল না! মেয়ের শান্ত ভঙ্গীতে চুপ করে দাঁড়িয়ে থাকা নরম চেহারাটা মনের আয়নায় অপাঙ্গে দেখল ঈশানী। ভেসে উঠল বিদায় বেলার জলছবিটা। ঝকঝকে চোখদুটো চিক্চিক্ করছিল কি ওর? যদিও মুখে ছিল এক ফোঁটা হাসি। নিজেকে শক্ত নিগড়ে বেঁধে মেয়েকে বুকে জড়িয়ে নিয়েছিল ঈশানী। কপালে চুমু খেয়ে মাথার চুলে যত্নে হাত বুলিয়ে বলেছিল, ‘আমি এখান থেকে তোমার চোখের জল দেখে যেতে চাই না। হাসিমুখ দেখে যেতে চাই।’ সেই কথা শুনে মেয়ের মুখের ফোঁটা হাসি আরো যেন খানিক চওড়া হয়েছিল। চিরকালের লড়াকু। ভেতরের উদ্বেগ-টেনশান, ভয়-দুশ্চিন্তা প্রকাশ হতে দেবে না।